সংসদ টিভিতে মাধ্যমিকের ক্লাস শুরু রোববার থেকে | Daily Spandan | দৈনিক স্পন্দন
← বাইরে এলেই কান ধরে উঠবস
শ্রীপুরে শিলাবৃষ্টিতে ক্ষতিগ্রস্থদের মাঝে টিন ও নগদ টাকা বিতরণ →
প্রকাশিত- শুক্রবার ২৭ মার্চ ২০২০, ১১:৪৫ অপরাহ্ন
স্পন্দন ডেস্ক : প্রাণঘাতী করোনা ভাইরাস বা কোভিড-১৯ এর সংক্রমণ থেকে রক্ষায় মাধ্যমিকের শিক্ষার্থীদের ক্লাস টেলিভিশনের মাধ্যমে নেওয়ার উদ্যোগ নিয়েছে মাধ্যমিক ও উচ্চশিক্ষা অধিদপ্তর (মাউশি)। আগামী রোববার থেকে সংসদ টেলিভিশনে এই ক্লাস নেওয়া শুরু হবে। ষষ্ঠ থেকে দশম শ্রেণির শিক্ষার্থীরা নিজ নিজ বাসা থেকে বিষয়ভিত্তিক শ্রেণি ও কার্যক্রমে অংশ নিতে পারবে। শুক্রবার মাউশির মহাপরিচালক অধ্যাপক ড. সৈয়দ মো. গোলাম ফারুক এ তথ্য নিশ্চিত করেছেন।
তিনি জানান, ইতোমধ্যেই রাজধানীর নামকরা কয়েকটি শিক্ষা প্রতিষ্ঠানে ক্লাসের শুটিং সম্পন্ন করা হয়েছে। শুটিং করা প্রতিষ্ঠানগুলোর মধ্যে রয়েছে মোহাম্মদপুর রেসিডেনশিয়াল মডেল স্কুল অ্যান্ড কলেজ এবং ক্যামব্রিয়ান স্কুল অ্যান্ড কলেজ।
বিষয়টি নিশ্চিত করে মাউশির পরিচালক (কলেজ ও প্রশাসন) অধ্যাপক শাহেদুল খবির চৌধুরী বলেন, ‘আমরা প্রস্তুতি সম্পন্ন করেছি। আগামী রোববার থেকে সংসদ টেলিভিশনের মাধ্যমে ক্লাস শুরু হবে। ছুটির কারণে শিক্ষার্থীদের ঘাটতি পুষিয়ে নিতে এই ব্যবস্থা নেওয়া হয়েছে। এই পদ্ধতিতে শিক্ষার্থীরা ঘরে বসেই ক্লাস করে তাদের পাঠ বুঝে নিতে পারবে।’
তিনি জানান, যতদিন শিক্ষা প্রতিষ্ঠান বন্ধ থাকবে, ততোদিন টেলিভিশনের মাধ্যমে পাঠদান কার্যক্রম অব্যাহত থাকবে। এ দিকে মাউশি সূত্রে জানা গেছে, পরীক্ষামূলকভাবে শ্রেণি কার্যক্রম পরিচালনা করে দেখা হয়েছে। সপ্তাহে ৩৫টি ক্লাস প্রচারিত হবে। প্রতিদিন সকাল ৯টা থেকে রাত ৯টা পর্যন্ত ক্লাস চলবে।
উল্লেখ্য, প্রধানমন্ত্রীর কার্যালয়ের এটুআই প্রকল্পের কারিগরি সহায়তায় মাধ্যমিক শিক্ষা স্তরের এই অ্যাকাডেমিক কার্যক্রম প্রচারের ব্যবস্থা করা হয়েছে। শিক্ষা তথ্য ও পরিসংখ্যান ব্যুরো (ব্যানবেইস), মোবাইল ফোন কোম্পানি রবি এবং শিক্ষাপ্রতিষ্ঠানের স্টুডিওতে ষষ্ঠ থেকে দশম শ্রেণির বিভিন্ন বিষয়ের পাঠদান রেকর্ডিং করা হচ্ছে।
এর আগে করোনার কারণে গত ১৬ মার্চ শিক্ষা মন্ত্রণালয়ের এক আদেশে ৩১ মার্চ পর্যন্ত দেশের সব শিক্ষাপ্রতিষ্ঠান ও কোচিং সেন্টার বন্ধ ঘোষণা করা হয়। একই সঙ্গে শিক্ষার্থীদের ঘরে থেকে লেখাপড়া চালিয়ে যাওয়ার নির্দেশ দেওয়া হয়। পরবর্তীকালে ২ এপ্রিল পর্যন্ত সাধারণ ছুটি ঘোষণা করে মন্ত্রিপরিষদ বিভাগ। এছাড়া করোনা পরিস্থিতির জন্য গত ২৩ মার্চ এইচএসসি পরীক্ষা স্থগিত ঘোষণা করা হয়। আগামী ১ এপ্রিল থেকে এই পরীক্ষা শুরু হওয়ার কথা ছিল।